Երևանյան լիճը, որին նաև անվանում են Երևանյան ծով արհեստական ջրամբար է: Այն գտնվում է Երևանի հարավ-արևմուտքում Հրազդանի կիրճում: Կառուցվել է 1970 թվականին՝ նախկին Նոր Կողբ գյուղի տարածքում: Կառուցվել է Հրազդանի հոսքը կանոնավորելու և ջրերն օգտագործելու նպատակով։ Լճի աջ ափի երկարությամբ կառուցվել է խրամատային ջրընդունիչ՝ լողացող մարմինները հեռացնելու նպատակով։ Լճի ափերը մասնակիորեն բետոնապատված են։ Երևանյան լիճը մեծ նշանակություն ունի շրջապատի միկրոկլիմայի և քաղաքային հանգստի գոտու ձևավորման համար։ Կանոնավորվել է Հրազդանի վերին հոսանքի ազատ հոսքը, լճից սկսվում են Էջմիածնի և Փարաքարի ջրանցքները։ Ձմռանը հազվադեպ սառցակալում է։ Լճում կան ձկներ և խեցգետնազգիներ։